钦定古今图书集成/方舆汇编/职方典/第1428卷 > 《府江三城记》明·蒋冕
## 钦定古今图书集成/方舆汇编/职方典/第1428卷 > 《府江三城记》明·蒋冕

湘水出兴安海阳山，分流而东经桂江，扺朔江，会荔
水，又合东南漓、乐二水而为府江，而桂则广西三司
之治所在焉。自桂而通于梧，未有不经府江者。其江
之流洄洑湍，两岸之山皆壁立如削，而林菁幽阻，为
猺獞所居。据险伺隙，以为剽掠。官舟商船往来，为所
患苦，盖非一日。其间最为要害之地，曰广运，曰足滩，
“曰昭平，上下百数十里。自昔立为三堡，戍以两广之
兵，合千馀人。然守无城垣，堡无栋宇，名虽曰营，而披
茅编竹，上漏旁穿，坐卧无所。一遇夫炎风寒雨，军士
栖息，幸存之不免，夫且旦夕惴惴焉，恐寇盗突出之
不暇，其孰能扬鼓勇、当贼锋哉？”先是，兵备副使馀干
张君吉议城三江，上其事于前。总督右都御史华容
刘公，方始事于广运，仅完外城，而张君擢宪使去。未
几，莆田郑君岳以按察副使继为兵备，会前功未究，
思续而成之。正德二年丁卯，今南京户部尚书应城
陈公适以左都御史来总督军务，郑君具以其事白
之，公慨然报可。寻有柳、庆之师，公由梧至昭，溯府江
而上，历前所云要害处，指授方略，令急为之。君乃以
是年冬，城足滩，广袤百馀丈，高二寻，为二门，为楼五为屋于城中者五十楹，以处将吏士兵。明年戊辰冬，
城《广运》，继城昭平。《广运》则因其旧而加甃砌焉。为门
一，为楼二，为铺四，为屋如足滩之数。昭平西岸有废
城一区，成化中总督桂阳朱公所筑，后陷于寇。蓁莽
丛生，狐兔所曍，豺狼所宅。将营新城，父老进而言曰：
“城之规制，请广之，便兵与民并处。”乃度东岸亢爽之
处，移废城旧甓以助费，为城一百八十馀丈，又为门
三，为楼八，为屋七十楹。移驿舍巡司于城内，虚其地
三之二以为民居。而于三城之外，环以壕堑，其深与
广十馀尺，竖旗标于方隅，严钲鼓于旦暮。凡攻守之
具，无一而不给焉。总其费，砖以万计者一百七十有
奇；瓦半之，木与石砖閷十之九，用银以两计二千五
百有奇。然皆出于公帑，未尝滥征一钱。其力则取于
轮戍之兵及所居之民。规画考校，极其纤悉，费无欺
蔽，夫无浮冗。既落成，形势壮伟，规制完整，屹为一方
雄镇。郑君以书来，嘱余记其事。窃尝慨夫府江之寇，
巢穴阻深，出没无时，临以大兵，则禽奔兽逸，殄灭未
尽，遗种复炽。视常时防御，不能一日去兵，而所以为
守之具者，尤不可以无备。顾玆三堡，因陋就𥳑于数
百年之间，一旦举而城之，其斯地永久之利，未可以
一二计也。使非陈公好谋能断，长顾却虑，知人善任，
不为疑阻。郑君虽负筹边长算，安能展布四体，略无
顾忌，共成保障之功哉？陈公名金，字汝砺。郑君字汝
华。郑君擢宪使以去，余同年友平乐知府安仁官侯
旭，屡书来速记，且亟称二公之功不可以无述。次其
始末，以告之后人。